作者：刘克庄
词牌/韵律：沁园春

paragraphs: 我所思兮，延陵季子，别来九春。
笑是非浮论，白衣苍狗，文章定价，秋月华星。
独步岷峨，后身坡颍，何必荀家有二仁。
中朝里，看叔兮衮斧，伯也丝纶。
洛中曾识机云。
记玉立堂堂九尺身。
叹苕溪渔艇，幽人孤往，雁山马鬣，吊客谁经。
宣室厘残，玄都花谢，回首旧游存几人。
新腔美，堪洗空恩怨，唤起交情。